“ทวิตเตอร์” ผนึก “สมาคมสะมาริตันส์” เปิดแจ้งเตือน #ThereIsHelp ป้องกันการฆ่าตัวตายในไทย
"ทวิตเตอร์" ผนึก "สมาคมสะมาริตันส์" เปิดแจ้งเตือน #ThereIsHelp ป้องกันการฆ่าตัวตายในไทย
25 ต.ค. 2562

เครือข่ายสังคมออนไลน์ทวิตเตอร์ (Twitter) ร่วมมือกับ สมาคมสะมาริตันส์แห่งประเทศไทย (@Samaritans_Thai) เปิดตัว บริการแจ้งเตือน #ThereIsHelp เพื่อป้องกันการฆ่าตัวตายและการทำร้ายตนเองในประเทศไทย สืบเนื่องในจากวันสุขภาพจิตโลก
ทั้งนี้ #ThereIsHelp เป็นบริการแจ้งเตือนบนทวิตเตอร์ที่มีบริการผู้เชี่ยวชาญทางด้านสุขภาพจิตให้กับผู้ที่มีความเสี่ยงหรือผู้ที่มีปัญหา สุขภาพจิต และพยายามทำให้กลุ่มคนเหล่านี้กล้าที่จะบอกเล่าปัญหาและขอความช่วยเหลือในยามต้องการ
โดยเมื่อมีการค้นหาคำที่เกี่ยวข้องกับคำว่า “ฆ่าตัวตาย” หรือ “ทำร้ายตนเอง” บนทวิตเตอร์ในประเทศไทย โดยจะมีการแจ้งเตือนเป็น ภาษาไทยปรากฎในผลการค้นหาเพื่อเป็นการทำให้กลุ่มผู้มีความเสี่ยงกล้าขอความช่วยเหลือ โดยในการแจ้งเตือนจะมีเบอร์ติดต่อ ของสมาคมสะมาริตันส์แห่งประเทศไทย (@Samaritans_Thai) และเบอร์ติดต่อสายด่วนของกรมสุขภาพจิต (@PR_dmh)
อย่างไรก็ดี ทวิตเตอร์ได้พยายามทำให้ #ThereIsHelp เข้าถึงคนที่คิดจะทำร้ายตนเองหรือฆ่าตัวตายในตลอดระยะเวลาเกือบสองปีที่ผ่านมา ซึ่งขณะนี้มีการให้บริการแจ้งเตือน #ThereIsHelp ใน 17 ประเทศ ได้แก่ ออสเตรเลีย, บราซิล, เบลเยียม, ฝรั่งเศส, เยอรมัน, ฮ่องกง, ญี่ปุ่น, เกาหลีใต้, ไอร์แลนด์, อิตาลี, ฟิลิปปินส์, สเปน, สวีเดน, สิงคโปร์, ไทย, สหราชอาณาจักร และสหรัฐอเมริกา และมีแผนขยายความช่วยเหลือนี้เพิ่มเติมในอนาคต
โดยจากความร่วมมือนี้ ทวิตเตอร์ยังได้มอบ #AdsForGood ให้กับสมาคมสะมาริตันส์แห่งประเทศไทย (@Samaritans_Thai) เพื่อช่วยให้ข้อความเหล่านี้เข้าถึงกลุ่มคนที่มีปัญหาได้มากขึ้น
ขณะที่วันสุขภาพจิตโลกเมื่อวันที่ 10 ตุลาคม ที่ผ่านมา ปีนี้ได้ให้ความสำคัญกับการป้องกันการฆ่าตัวตาย เนื่องจาก ข้อมูลจากองค์การ อนามัยโลกระบุว่า ทุกปีจะมีผู้เสียชีวิตจากการฆ่าตัวตายเกือบ 800,000 คน หรือมีผู้ที่ฆ่าตัวตาย 1 คน ทุกๆ 40 วินาที และ การฆ่าตัวตายเป็นสาเหตุอันดับสองของการเสียชีวิตของคนที่มีอายุระหว่าง 15-29 ปี ทั่วโลก
ทั้งนี้ ทวิตเตอร์เชื่อว่า การให้ความสำคัญกับการแก้ปัญหาเรื่องของสุขภาพจิต ต้องอาศัยความร่วมมือจากทุกคนในทุกสังคม ไม่ว่าจะเป็น ภาครัฐ ภาคเอกชน และองค์กรที่ไม่แสวงหาผลกำไร ทวิตเตอร์ตระหนักถึงมีบทบาทและหน้าที่ความรับผิดชอบในการช่วยสร้าง ความมั่นใจให้ผู้คนในการเข้าถึงและได้รับความช่วยเหลือในช่วงเวลาที่พวกเขาต้องการมากที่สุด
อย่างไรก็ตาม ถึงแม้การป้องกันการฆ่าตัวตายเป็นเรื่องยาก แต่เราเชื่อว่าการที่ได้เห็นและได้ยินเสียงของคนที่กำลังต่อสู้กับสุขภาพจิตของตนเอง คือสิ่งสำคัญ เพราะจะทำให้พวกเขาได้รับความช่วยเหลือได้อย่างทันท่วงที ในขณะเดียวกัน หลายๆ ชุมชนบนทวิตเตอร์คือแหล่งรวมกำลังใจที่ดีและเริ่มมีจำนวนเพิ่มขึ้นเรื่อยๆ ชุมชนเหล่านี้ให้กำลังใจคนที่กำลังต่อสู้กับจิตใจเพื่อที่จะไม่ทำร้ายตนเองและกล้าที่จะขอความช่วยเหลือจากผู้เชี่ยวชาญ
นอกจากนี้ องค์กรที่ไม่แสวงหาผลกำไรหลายแห่ง หันมาใช้ทวิตเตอร์ในการสร้างการตระหนักรู้ถึงการให้บริการที่สำคัญต่าง ๆ และเพื่อเข้าถึง กลุ่มเป้าหมายที่ไม่สามารถเข้าถึงได้ ซึ่งเป็นเทรนด์ที่ทวิตเตอร์มองเห็นทั่วโลกและเห็นได้ว่ามีผู้ให้บริการทางด้านสุขภาพจิตทั่วโลก กำลังใช้การสื่อสารทางทวิตเตอร์ในการปรับตัวให้เข้ากับความต้องการของสังคมที่เปลี่ยนไปโดยเฉพาะการเข้าถึงกลุ่มเด็กวัยรุ่น เห็นได้ชัดว่าองค์กรทางด้านสุขภาพจิตให้บริการผ่านช่องทางดิจิทัลและแพลตฟอร์มทางโซเชียลมีเดียเพิ่มมากขึ้น ซึ่งสะท้อนถึงวิธีการสื่อสารของคนในสังคมยุคปัจจุบัน
อนึ่ง ทวิตเตอร์มี แบบฟอร์มการรายงานเฉพาะ ที่จัดทำขึ้นสำหรับคนกำลังคิดฆ่าตัวตายหรือทำร้ายตนเอง และมีทีมงานผู้เชี่ยวชาญ คอยตรวจสอบรายงานเหล่านี้ เมื่อไหร่ที่ได้รับรายงานว่ามีคนกำลังคิดฆ่าตัวตายหรือทำร้ายตนเอง จะมีการติดต่อไปหาผู้ที่ได้ส่ง รายงานนั้น และแจ้งให้พวกเขาทราบว่ามีคนกำลังห่วงใยอยู่ ตลอดจนแจ้งว่า พวกเขากำลังตกอยู่ในความเสี่ยง เราจะให้ความช่วยเหลือทั้งทางออนไลน์และโทรศัพท์สายด่วน รวมถึงพยามทำให้พวกเขากล้าขอความช่วยเหลือในยามที่ต้องการ
อย่างไรก็ดี บนทวิตเตอร์มีข้อมูลเกี่ยวกับความช่วยเหลือที่ Help Centre ให้กับผู้ที่กำลังมีความคิดจะฆ่าตัวตายหรือทำร้ายตนเอง และผู้ที่ เป็นห่วงว่าผู้ใช้ทวิตเตอร์รายอื่นอาจจะกำลังตกอยู่ในความเสี่ยงอีกด้วย ทั้งนี้ เชื่อว่า #ThereIsHelp และอีกหลายความร่วมมือของ ทวิตเตอร์เกี่ยวกับเรื่องสุขภาพจิตจะมีคุณค่าต่อความพยายามและไม่หยุดยั้งในการแก้ไขปัญหาร้ายแรงนี้ได้ มาช่วยกันป้องกันตั้งแต่วันนี้